Pietro Fenoglio

miniatura
Pietro Fenoglio a l'é stàit n'architet e angigné piemontèis, ël pì amportant architet Liberty ëd Piemont.

Vita

Pietro Fenoglio a l'é nassù ël 3 Magg 1865 a Turin. Sò pare Giovanni a l'era n'aministrator ëd cà, la mare, Giacinta Guillot, a l'era fija dël Vice-prefet ëd Chambéry che dòp ël Tratà ëd Turin dël 1860 a l'avìa tramudà a Turin. 

Dòp avèj frequentà 'l Real Politécnich ëd Turin, anté ch'a l'avìa 'me professor Carlo Ceppi, a l'é laureasse an angegnerìa dël 1889, ancaminand soa cariera durant un perìod ëd bon dësvlup industrial piemontèis. A l'ha realisà chèich edifissi neogòtich, peui sò stil a l'é passà al Liberty dj'agn apress la Prima Esposission Antërnassional d'Art Decorativa Moderna ëd Turin, ch'a l'avìa ancludulo fra j'organisator.

Fenoglio a l'é stàit autor ëd pì che tërzent proget d'abitassion, stabiliment industriaj. Soe ciadeuvre a son Ca Fnoj-Lafleur dël 1902, considerà un d'esempi pi gënit ëd Liberty cisalpin. A venta sité 'dcò Vila Scott, ël compless proget dël Vilage Leumann (1903) a Colegn e le cà popolar ëd Contrà March Pòlo dël 1904, batìe con l'agiut dj'architet Vicary e Molli. Dj'agn 1903-1906 a l'ha progetà e gestì 'l cantiè dla Vila Magni a Canzo (Còm) , për comission dël Sivalié Magno Magni, antrapreneur chìmich.

Dël 1902 a l'é candidasse ant la lista dl'Union Monarchica Liberal e a l'é vnù consejé comunal a Turin anté ch'a l'ha studià 'l neuv pian regolator dla sità (finì dël 1908). N'àutr setor ëd sò travaj a l'é stàit l'edission: Fenoglio a l'é stàit an efet un dij fondator e pì amportant scritor dl'arvista d'architetura L'architettura italiana moderna.
Dòp ël 1906 soa atività 'd proget a l'é stàita dedicà prinsipalman a l'architetura industrial, dzortut dantorn Ël Casal anté ch'a l'ha batì a Borgh Ronzon ël prim stabiliment dl'Eternit con l'agiut dl'angigné G. A. Porcheddu.

Oltra 'l travaj d'architet, angigné, scritor e urbanista, a l'é angagiasse 'me antrapreneur e finansé e fra 'l 1906 e 'l 1912 a l'é stàit pressident dla Sossietà Anònima Ciman dël Monfrà ch'a travajava al Casal e a Moran. Dj'agn dlongh ëdnans la prima guéra mondial a l'ha sernù 'd chité ëd progeté për la rason che lòn ch'aa vorìa fé a l'era sémper tròp diferent da lòn ch'a dovìa fè. A l'ha pijà sò pòst sò agiutant G. Marinari dël 1912.

A l'é intrà ant ël consèj d'aministrassion dla Banca Comersial Italian-a dël 1915 e dël 1917 a l'é vnù diretor general dla banca ansema a Giuseppe Toeplitz, dòp na violenta assion giornalìstica dij nassionalista pagà daj Frej Perrone (propietari dij cantié Ansaldo ëd Génoa) contra 'l pressident dla BCI Joel, ch'a l'era nen italian, ma alman.

Pero Fenoglio a l'é mòrt a l'amprovista ël 22 Aost 1927, mentre a l'era ant la vila 'd famija a Cheuri ant ël Canavèis.

Selession d'euvre

Vilin Diatto, Contrà d'Avrùa, 2, Turin (1896)
Cà Padrin, Contrà Luis Cibrario, 39, Turin (1898)
Cà Rey, Lea Galilé Feràris, 16/18, Turin (1899)
Cà Gotteland, Contrà San Scond, 11, Turin (1900)
Cotonifiss Remmert, Siriè (1900)
Cà Trabia, Lea 'd Bressia, 5, Turin (1901)
Vilin Raby, Lea 'd Fransa, 8/B, Turin (1901)
Cà Pecco, Contrà Luis Cibrario 12, Turin (1902)
Ca Fnoj-Lafleur, Contrà Prinsi d'Acaja, 11, Turin (1902)
Vila Scott, Lea Gioann Lansa, 57, Turin (1902)
Vilage ovrié e cotonifiss Leumann, Colegn (1902-1903)
Cà popolar, Contrà March Pòlo, 37, Turin (1903)
Cà Di Manso, Contrà Madama Cristin-a, 73, Turin (1903, dësblà)
Cà Bellia, Contrà Alexandre Victor Papacino, 4, Turin (1904)
Cà Maciòta, Lea 'd Fransa, 32, Turin (1904)
Cà Padrini, Contrà Bàlbis, 1-3, Turin (1905)
Cà Audin Arnàud, Contrà Madama Cristin-a, 78, Turin (1905)
Stabiliment dla Sossietà turinèisa ëd panificassion, Contrà Mòdna, 11, Turin (1906)
Cà Girard, Contrà Luis Cibrario, 54, Turin (1906)
Fonderìa e smalterìa Ballada & Co., Lea 'd Veron-a, Turin  (1906)
Fàbrica Nassional Tapissarìe, già Barone e C., Lea ëd Vigévan, 33, Turin (1906)
Stabiliment Eternit, Borgh Ronzon dël Casal (1906)
Vila Ross ëd Montlera (Vila Lydia), Pianëssa (1906)
Cà Caro (1907)
Stabiliment Venchi Ùnica, Lea Regin-a Margrita, 16, Turin (1907)
Cà Flòrio, Contrà Luis Cibrario, 15, Turin (1908)
Palass dle Sigurassion "Generali", Venessia (1909)
Scòla materna ëd Borgh Sass, Contrà Mongren, 72 (1910)
Cà Maciòta, via Peyron, 35, Turin (1912)  

Fenoglio, Pietro
Categorìa:Përsonalità turinèise